Plet-bedrywe loop deur onder inbrake tydens oproer | Netwerk24
Deur Jackie Kruger 11 Julie 2019 18:17
22 sakeondernemings in Plettenbergbaai se nywerheidsgebied in die Suid-Kaap het blykbaar onder inbrekers en plunderaars deurgeloop tydens verlede week se oproer in die dorp.
Die oproer het verlede Dinsdagaand in die omgewing van die N2 uitgebreek. Die N2 was tot verlede Saterdagoggend gesluit.
Na verneem word het minstens 22 private ondernemings in die nywerheidsgebied onder vandale en inbrekers deurgeloop. Kantore is heeltemal verwoes en rekenaars is onder meer gesteel. Sommige ondernemings het veiligheidsdienste van elders gehuur om hul persele op te pas.
Van die ondernemings wat deurgeloop het sluit in die Spotlight Nightclub, 'n gewilde kuierplek in die nywerheidsgebied, wat verlede Donderdag geplunder is, het die Bitou-munisipaliteit vroeër in 'n verklaring gesê.
Munisipale infrastruktuur is ook beskadig, maar daar is nog nie 'n finale berekening van die skade nie, sê James Sijama van die Bitou-munisipaliteit se kommunikasie-afdeling by navraag. "Ons wag nog vir terugvoering, maar dit beloop waarskynlik miljoene rande."
Roger Davis van die dierewelsynsorganisasie Plettenberg Bay Animal Welfare Society (Paws) se liefdadigheidswinkel in die nywerheidsgebied sê by navraag daar is verlede Saterdag by die winkel ingebreek.
Hy het om 03:15 'n oproep van die veiligheidsmaatskappy gekry oor verskeie alarms wat by die winkel afgaan. Niks kon egter gedoen word nie omdat niemand toegelaat is om die gebied binne te gaan nie.
Hy sê die winkel het verliese van tussen R15 000 en R20 000 gely. Hulle moet ook nog kyk hoe hulle vandeesmaand se huur gaan betaal. Onder die items wat gesteel is, is die winkel se kasregister. "Ons was nog gelukkig. Daar is ander ondernemings wat heeltemal leeggedra is."
Hy sê hy het 6 000 ure van sy tyd en kundigheid aan die winkel bestee. "Dis 'n hartseer situasie. Ons wil die gemeenskap en natuurlik die diere help. Die winkel is afhanklik van mense wat ons vanuit die dorpsgebied besoek, maar nou is hulle te bang om die nywerheidsgebied binne te kom."
Volgens Davis sal hulle graag 'n perseel in die dorpsgebied wil bekom "maar ons kan dit nie bekostig nie".
Betogers verskyn in hof
33 mense wat in verband met die gewelddadige betogings in hegtenis geneem is, het Maandag in drie verskillende sake in die plaaslike landdroshof verskyn, het die polisie vandeesweek bekend gemaak.
Altesaam 19 ander wat op aanklagte van openbare geweld teregstaan, is reeds op borgtog van R1 000 elk vrygelaat. Hulle sal weer op 24 Julie verskyn.
Die polisie het vroeër gesê dat 81 mense aanvanklik gedurende die oproer in hegtenis geneem is. Baie van die verdagtes is vrygelaat weens 'n gebrek aan getuienis in dié stadium, maar kan weer later in hegtenis geneem word.